钦定古今图书集成/明伦汇编/氏族典/第288卷 > 黄世清
## 钦定古今图书集成/明伦汇编/氏族典/第288卷 > 黄世清

按《明外史黄世清传》：“世清，字澄海，滕县人。父中色，吏
部员外郎。世清登崇祯七年进士，除户部主事，榷浒
墅关，有清操。历员外郎、郎中，山西冀宁道佥事，迁陜
西右参议，分守商雒，驻商州。十六年，李自成入潼关，
遣右营十万人从南阳犯商州。世清凭城守。城陷，世
清坐堂上，麾其仆朱化凤去，化凤愿同死。贼执至贼”
帅袁宗第营，世清植立，贼欲屈之。化凤曰：“奴才，吾主
堂堂宪司，肯拜贼耶？”贼先杀之，授世清以防御札，骂
不受，与一家十三人皆遇害。